b'\n_START_ARTICLE_\nDenarius\n_START_PARAGRAPH_\nDenaren (denarius. plur. denarii) fungerede som hoveds\xc3\xb8lvm\xc3\xb8nt i det romerske rige._NEWLINE_Denaren blev f\xc3\xb8rste gang sl\xc3\xa5et omkring 211 f.Kr. under republikken. Den bar v\xc3\xa6rdiangivelsen X, idet en denar svarede til 10 as. Med tiden blev aes grave lettere, hvorfor forholdet mellem denar og as \xc3\xa6ndredes til 1:16 omkring 133 f.Kr. V\xc3\xa6rdibetegnelsen XVI optr\xc3\xa5dte herefter p\xc3\xa5 m\xc3\xb8nterne._NEWLINE_Ogs\xc3\xa5 denarens v\xc3\xa6gt og l\xc3\xb8dighed justeredes. Under Nero (54-68 e.Kr.) nedsattes s\xc3\xb8lvindholdet fra 950 promille til 820 promille._NEWLINE_Under Septimius Severus (193-211 e.Kr.) faldt s\xc3\xb8lvindholdet til kun 500 promille, hvormed denaren reelt mistede sin betydning._NEWLINE_\xc3\x86ndringerne viser, at kejserne havde fuld kontrol med m\xc3\xb8ntudstedningen og kunne drage fordel af, at et reduceret \xc3\xa6delmetalindhold \xc3\xb8gede beholdningen. Den sidste denar pr\xc3\xa6gedes ca. 240 e.Kr.'